Nogle vil sige, at AaB brændte en gylden chance, da nordjyderne søndag måtte nøjes med 1-1 på udebane mod Esbjerg. Men AaB-træner Erik Hamrén var efter kampen alligevel tilfreds med både resultatet og spillet på banen. - Jeg synes, at vi spiller en rigtig god første halvleg, men vi mangler lige den ekstra skarphed. I forårets syv kampe, heraf fem svære udekampe, har vi taget 14 point. Og det synes jeg er stærkt, sagde Hamrén efter kampen. Også sportsdirektør Lynge Jakobsen mente, at AaB nærmere tog et skridt frem og ikke to tilbage med det uafgjorte resultat. Og han ser gode nordjyske tider forude. - Jeg tror, vi har vores bedste periode igen her i foråret, lød det fra den nordjyske fodboldboss.

Referat:
AaB-træner Erik Hamrén savnede skarphed, men var generelt godt tilfreds med både spil og resultat efter 1-1 kampen i Esbjerg.